Sollerti atque illustri providentie omnium filiorum ecclesie beati Marcelli martiris, tam presentium quam futurorum, in Christum credentium, liquide pateat, quod Morannus de Porta et Bernardus Porchilla frater ejus, vendiderunt et vendendo transfuderunt Willelmo monacho de Alusia, terram quandam quam habebant in villa que a vulgo proprio nomine Craolium vocitatur, in qua videlicet terra est sedes cujusdam nostri mulini, accipientes et capientes ab eo decem et septem solidos, de bonis ecclesie beati Marcelli martiris. Hec autem venditio facta est per manum Pagani Galduci prefato monacho Willelmo, ad opus generalitatis fratrum in ecclesia predicti martiris Marcelli Deo assidue servientium. Et, ne aliqua vetustate hec venditio oblivioni traderetur, vel fraudulenta calliditate alicujus hominis denegaretur, facta est inde cartula, tempore Iotsaldi, Cabilonensis episcopi, sub vice Hugonis, cantoris, Tetbaldo cancellario dictante, regnante Ludovico rege francorum. S. Rodulfi de Micum et Adalardi fratris sui. S. Andree de Craolio. S. Aldi presbiteri. S. Warini presbiteri.